בית"ר ירושלים סיכמה עם החלוץ הסלובקי יקוב סילבסטר, שכבר עבר בדיקות רפואיות ויחתום מחר (רביעי) באופן רשמי במועדון. הבעלים אלי טביב עקב אחרי השחקן בן ה-28 במשך תקופה ארוכה. סילבסטר סיים חוזה באולבורג הדנית ואם אכן יחתום, זה יהיה בהעברה חופשית.
אריק סאבו סיפר לחבריו כי בן ארצו התייעץ איתו בנוגע להגעה לישראל ולבית"ר ירושלים בפרט והוא המליץ לו בחיוב על המהלך.
סילבסטר (28) גדל במחלקת הנוער של סלובן ברטיסלבה. לאחר מכן שיחק גם בדינמו זאגרב, נירנברג (ששילמה עליו 1.7 מיליון יורו, ובמדיה כבש עשרה שערים ב-42 משחקי ליגה) ופדרבורן. בעונה שעברה, באולבורג הדנית, מצא את הרשת חמש פעמים ב-22 משחקי ליגה. בנבחרת סלובקיה שותף שש פעמים, אך לא כבש ולו שער אחד.
בניגוד לסילבסטר, כרגע נראה כי ג'ניה ברקמן מתרחק מבית"ר ירושלים כאשר עסקת צירופו מהפועל נצרת עילית לא התקדמה. נכון לעכשיו, במועדון לא מתכוונים לשחרר את שון גולדברג המבוקש במכבי נתניה ובעוד כמה קבוצות בליגת העל, כשהיחיד שקיבל אור ירוק לעבור ביממה האחרונה של החלון הוא הקשר ציון צמח.